ASIMARลั่นหุ้นต้อง2บาท
โชว์กำไรดันราคาพุ่งนิวไฮ6ปีพิษหนี้ยุโรปกดธุรกิจเรือป๋อแป๋
27 ก.พ. 2555

โชว์กำไรดันราคาพุ่งนิวไฮ6ปีพิษหนี้ยุโรปกดธุรกิจเรือป๋อแป๋
ASIMAR คุยราคาหุ้นขึ้นสูงสุดรอบ 6 ปี หลังบริษัทกลับมามีกำไร ลั่นราคาที่เหมาะสมต้อง 2 บาทขึ้นไป 
นางวรวรรณ งานทวี กรรมการผู้จัดการและกรรมการบริหาร บริษัท เอเชียน มารีน เซอร์วิสส์ (ASIMAR) เปิดเผยกรณีที่ราคาหุ้นบริษัทที่ปรับขึ้นสูงสุดในรอบ 6 ปี เมื่อวันที่ 9 ก.พ. ที่ราคา 1.97 บาท ว่า เป็นเพราะผลประกอบการของบริษัทปี 2554 กลับมามีกำไรได้อีกครั้ง และสามารถลบล้างการขาดทุนสะสมได้หมด หลังบริษัทประสบผลขาดทุนเพราะผลจากการตั้งสำรองหนี้สูญจากกรณีที่ลูกค้าผิดนัดชำระหนี้ เมื่อสหรัฐเกิดปัญหาเศรษฐกิจเมื่อปี 2551-2552 
ทั้งนี้ มองว่าราคาหุ้นบริษัทที่เหมาะสมควรอยู่ที่ 2 บาทขึ้นไป เพราะสถานการณ์บริษัทเริ่มกลับมาดีขึ้น ซึ่งเมื่อมีกำไรก็สามารถกลับมาจ่ายปันผลได้ และขอยืนยันว่าที่ผ่านมาบริษัทไม่มีการเพิ่มทุนหรือออกใบสำคัญแสดงสิทธิใดๆ อย่างที่มีคนพูดมาก่อนหน้านี้
สำหรับแผนดำเนินงานปี 2555 บริษัทตั้งเป้ารายได้ไว้ที่ 665 ล้านบาท ซึ่งอาจจะเติบโตจากปี 2554 เพียงเล็กน้อย โดยตั้งเป้าไว้ที่กว่า 500 ล้านบาท เนื่องจากบริษัทมองว่าอุตสาหกรรมต่อเรือและซ่อมเรือยังฟื้นตัวไม่ดี เพราะยังเจอแรงกดดันจากวิกฤตหนี้ของยุโรป ทำให้ความต้องการฟื้นยาก
“ค่าระวางเรือเริ่มปรับขึ้น ขณะที่ภาคการขนส่งเรือ (เทรดดิง) สินค้ายังมีความต้องการน้อยอยู่ แต่ปัจจุบันบริษัทมีงานที่รอรับรู้รายได้ (แบ็กล็อก) ด้านต่อเรือกว่า 500 ล้านบาท รับรู้รายได้ปี 2555 และปี 2556 อย่างละ 50% เป็นงานของลูกค้ารายเก่าแถบประเทศตะวันออกกลาง” นางวรวรรณ กล่าว
ด้านการซ่อมเรือปีนี้ยังไม่เห็นสัญญาณการฟื้นตัว เนื่องจากเศรษฐกิจโลกยังไม่ดี จากความกังวลกับหนี้ยุโรปก็ทำให้หลายบริษัทชะลอการซ่อมเรือเอาไว้ก่อน แต่บริษัทพยายามคงเป้ารายได้ซ่อมเรือให้อยู่ระดับกว่า 300 ล้านบาทต่อปีให้ได้ ด้วยการไปหาลูกค้าที่มีการขนส่งสินค้าในภูมิภาคอาเซียนด้วยตัวเอง เพื่ออธิบายถึงความชำนาญและการบริการที่มีคุณภาพกว่าประเทศคู่แข่งอย่างจีน
นางวรวรรณ กล่าวว่า ปัจจุบันสัดส่วนงานต่อเรือกับซ่อมเรือยังอยู่เท่ากันที่ 50% แต่ปกติอัตรากำไรขั้นต้นของงานซ่อมเรือจะมากกว่างานต่อเรือ เพราะต้องใช้ความเชี่ยวชาญมากกว่า ปัจจุบันบริษัทก็มีการยื่นซองประมูลทั้งงานต่อเรือและซ่อมเรือต่อเนื่อง โดยเร็วๆ นี้เตรียมยื่นซองประมูลงานต่อเรือของหน่วยงานภาครัฐ 1 แห่ง มูลค่างานประมาณ 200-300 ล้านบาท ซึ่งหากประมูลได้ก็จะทำให้บริษัทมีงานในมือมากขึ้น